V. Veteška, podpredseda NR SR: (2005-09-27):
L. Polka, poslanec: Ďakujem pekne, pán podpredseda. Snažil som sa vystúpiť ešte pred pánom premiérom, aby som  nerobil  nejaké hodnotiace stanoviská vo vzťahu k jeho vystúpeniu a k jeho predloženej Bezpečnostnej stratégii, ale chcel by som rovnako reagovať na slová pána poslanca Šimka. Áno, pán poslanec, skutočne je v radoch mladých hasičov, v radoch mladých policajtov i mladých vojakov profesionálnych cítiť nové myslenie, cítiť snahu byť pomocníkom tomu, kto je v núdzi, kto je postihnutý, kto má vážny životný problém. Musím však konštatovať, že rezort, ktorý týchto hasičov má vo svojom patronáte, po asi 10- či 12-percentnom zvýšení platov im prispel tým, že im zabezpečil podávanie majetkových  priznaní, čo pri plate 12- až 15-tisíc u hasiča je skutočne pozoruhodný príspevok do tej psychológie mladého človeka. Obdobne u policajtov, obdobne u iných príslušníkov niektorých síl, kde pátrame po majetkových pomeroch. Ale je to asi v tomto parlamente zvykom pátrať vo vreckách iných a skúmať, kto koho pasie a kto koho podpláca, kto koho režíruje a kto koho núti k akému hlasovaniu. Pán poslanec, v čase, keď ste vy prednášali a hovorili o veľmi významných tézach, s ktorými sa skutočne stotožňujem, naplno stotožňujem, tu bolo 42 poslancov, ani nie tretina tohto cteného parlamentu. V tom je asi vážny problém. Nebol tu ani jeden minister, ktorí sú v bezpečnostnej stratégii poverovaní úlohami. O niekoľko hodín budeme prerokúvať správu o boji proti terorizmu, je tajná. Tajná je asi preto, aby občania nevedeli, že v nej nič nie je. Je to skutočne pozoruhodné, že tie myšlienky, ktoré sú obsiahnuté v Bezpečnostnej stratégii sa musia realizovať v celkovej, by som povedal, koncepcii príslušných rezortov. Ja nepredpokladám, že vláda by mala rieši problém výronu plynu na pošte na Vlasteneckom námestí. Ale riešenie tohto problému dalo nášmu branno-bezpečnostnému výboru signál, že treba urobiť prieskum. Keď sme zistili, že integrovaný záchranný systém je takmer nefunkčný, tak nám hovorkyňa príslušného ministerstva odkázala, že je to ináč. Ako ináč, to je tajné. Takže nie je problém Bezpečnostnej stratégie. Problém je vo vykonateľnosti všetkých myšlienok, všetkých téz, ktoré sú tu, myslím si, rozpracované. Buďme úprimní, dámy a páni. Nedávno sa skončilo Valné zhromaždenie  OSN. Náš pán prezident sa snažil, aj vyslovil poľutovanie nad tým, akým spôsobom sa pripravovalo, akým spôsobom sa rokovalo o definícii terorizmu. Vajatáme v tejto oblasti ako na úrovni OSN, tak na úrovni Bezpečnostnej rady. Tu sme meditovali vo výbore pre obranu a bezpečnosť a v zahraničnom výbore, čo je obsahom uznesenia alebo rezolúcie k Iraku. Veď to bolo tak napísané, že skutočne sa štáty celého sveta, vlády celého sveta zaoberali výkladom tejto nešťastnej rezolúcie. Aký je príspevok Európskej únie? Tretí pilier sa odkladá do vôle členských štátov. Vybuchli bomby v Madride, vybuchli bomby v Londýne. U nás jeden z najvyšších dôstojníkov Policajného zboru povedal, že my nie sme ohrození, lebo nie sme zaujímaví a u nás teroristi maximálne tak oddychujú alebo dovolenkujú. A ten človek tam ešte stále sedí. Takže to nie je v tom, čo napíšeme do dokumentu, ale je to v tom, ako to budeme realizovať, tam je náš najväčší problém. K definícii terorizmu. Je tu skutočne problém, ako sa má Slovenská republika postaviť k tejto smrteľne vážnej hrozbe, keď si s tým nevie dať rady OSN. Ako príklad tejto problematickosti presného definovania môžeme uviesť pri porovnaní s pojmom, ktorý sa s tým svojou konatáciou často prekrýva, to je extrémizmus. Zistíme, že akceptovateľná definícia týchto fenoménov  je nemožná. Je tam jedno ustanovenie, myslím si, že v bode 55, že Slovenská republika bude venovať primeranú pozornosť rasovej neznášanlivosti, radikálnemu nacionalizmu a náboženskému extrémizmu. Dámy a páni, je normálne, keď v srdci slovenského národného povstania, v meste, ktoré sa roky hrdilo takýmto čestným  titulom a v susediacom meste, ktoré chcelo byť nejakou paralelou, sa prechádzajú mladí muži a ženy v uniformách, ktoré pripomínajú nejakú bojovku spred šesťdesiatich rokov a ministerstvo vnútra, Policajný zbor namiesto rázneho zásahu dáva znalecké posudky, či tá uniforma sa podobá na uniformu POHG, alebo sa nepodobá. Keďže sa nepodobá, pretože gombík vpravo nie je gombík vľavo, tak nezasiahli. Zásahy na cintorínoch alebo zásahy kade-tade inde, kde jedného nášho bývalého kolegu dvakrát na Námestí SNP kontrolovali kukláči, tak to treba skutočne rázne zásahy. Nešťastník si spravil takú „srandičku“,  že má ešpézetku BA – RONO7. Ešte sa neskončilo grémium, takže ešte budem chvíľočku pokračovať. Skončilo sa?  Ďakujem pekne. Tým končím aj ja a teším sa na diskusiu o tej tajnej správe o boji proti terorizmu v podmienkach Slovenskej republiky. Ďakujem pekne za pozornosť. (Potlesk.)